Panagtayab ti Panawen
Tempus fugit. Sic transit gloria mundi! Time flies. Thus passes worldly glory! Agtayab ti panawen. Kasta ti nainlubongan a dayaw!
1
Maysaak nga estranghero
iti daytoy maudi a pannakaidasay.
Agosto Uno iti daytoy
Nga isisina kadagiti amin
A nalabaga nga unget
Ken de-rosas nga ayat,
Naisangrat iti ili nga ing-ingungoten
Kas met iti bukod a bagi
Iti bukod a panungpalan
Dagiti agtalapuagaw a kanito.
Iti pantok dagiti bantay iti Sante Fe
Ket ti pakaammo ti kasimpungalan
Dagiti bukod a darepdep, agkabannuag
Daytoy a balikas ti main-inaw
A panagipapas tapno iti bersikulo
Dagiti panagdaliasat ket maiyebkas
Panagibales kadagiti amin a kinadakes
Dagiti mersenario nga oras
Kinadakesda kadagiti umili a kas kaniak.
Simminan ti babai nga amarilio, impatayab
Ti kasimpungalan dagiti amin a revolusion
Iti text, mensahe a para iti pantok
Dagiti nagkaadu nga aramid iti kinalinteg
Wenno ti kaing-ingas daytoy
Kas iti anniniwan dagiti pimmusay
Nga anniniwan iti di makaidna nga agpatnag
Agur-uray iti pammadso dagiti nakalkaldaang
A pasamak: matay tapno agbiag
Dagiti ar-araraw a kadagiti kalkalsada
Ket panagdadagsen daytoy
Iti matris dagiti amin a ranggas
Dagiti diktador, dagiti soldado dagiti diktador
Isuda a nagkukumplot tapno kadagiti allawig
Ket ti mata ti dalluyon nga iti patag agsaknap
Mangikipas kadagiti rugi dagiti sarita
Tapno iti gibus dagiti gartem ket ti kasaba:
Baro a gimong para iti amin
A mayat a mamati iti bubussog
Wenno paparaw wenno panaas ti sellang
Iti ili a nakaiyanakan dagiti gulib
Iti komedor kas iti bukot
Kadagiti oras ti pannangan
Kadagiti oras ti iriridep nga al-alawem
Dagiti amin nga imahen ti kinaasinno
Dagiti kari ti demokrasia a sapata ti inana
Wenno ti pangiyiladan iti kettang
Iti agmalem a panagpasanaang
Kadagiti tumeng kas iti bukot
Iti agmalem a panagimurit kadagiti numero
A nainap.
Sumangkautro met dagitoy a kigaw a gasat
Sumangkautro met dagitoy nga appan
Para iti koma nalabon a panaglalanglang
A saan ket laeng a dagiti annak ti pangulo
Ti agkuna nga adda karbenganda
Nga agbirkog kadagiti saemtayo
Tapno aramidenda dagitoy a milagro
Iti panagabalbalayda kadagiti dunortayo
Tapno manipud kadagiti nana, kas kadagiti dara
Nga agsayasay manipud iti maabaaban nga utek
Ket dagiti pirak ti ili a kadagiti sabali nga ili
Ket igatangda kadagiti paraiso.
Pagtaengan a minimilion manipud kadagiti kalio
Bilok, telkak, ling-et, anangsabtayo
Pagtaengan a dagiti laeng nawaya a panagabuso
Ti agindeg tapno iti kursada dagiti riknatayo
Ket ti panagulimek, maulit-ulit a panagulimek.
Ta kastatayo met ngamin, kas idi
Kasta met ita awan inggana.
Para buyatayo kadagiti amin a komedia
Ti linnanggongan: daanam, daanam
Ti biagmo a maiwalang
No ti ngiwatmo ket dimo kaluban!
Anian!
Aminen a pagsayaatan dagiti adda iti poder
Kas iti appo ti bariwengweng
Ti presidente dagiti kararagtayo
Ti presidente dagiti amin a panagparintemengtayo
Ti presidente dagiti amin a panagdawattayo iti kaasi
Kadagiti amin a sasanto, iti man Piat
Wenno iti Nangisit a Kristo:
Amin, amin dagitoy ket nagtamedanan
Iti panagdawat ti lawag kadagiti pimpiman.
Ngem, a, ta, makaammo ti tao a kuneng
Makaammo ti panagdanum ti tumeng
Panagkutukot daytoy saan a gapu iti buteng
No ti aliaw manipud iti bisin
Iti bunggaria dagiti sagrapen
A kadagiti sulinek ket mangilin
Tapno iti nagan ti kiraos ket ti pannubbot
Kadagiti amin a pannusa nga il-iliwen
Pangkissay kadagiti babantot iti barukong
Kas iti abaga tapno kadagiti rugi ti darepdep
Ket ti paripirip dagiti pinggan a manglanglangit.
2
Ti Ina dagiti Tagainep a Kiaw, ti kayatna
A sawen, isuna a kadagiti aldaw ti panagmusiig
Ket ti pannakaibangon ti lasag ti ili
Manipud kadagiti agrakaya a panggep
Ti diktador kas iti asawana a balitungeg
A no agsangit ket agdara ti matana a suitik
Nga agipangres kadagiti amin a ladingit
Para kadagiti ubbing a parparagsit
Isuda nga awanan iti masakbayan
Isuda a kadagiti walang ken daldalan
Ket ti maamitan a pannakaiyaw-awan.
Awagan no kua ti nagan
Tapno agsublit’ naggapuan
Ti awag kadagiti umuna nga oras a mabigatan
A nagpakada kadatayo amin a pinimpiman.
3
Dagiti amin a damag a kayatko a mammuan
Uray kadagiti baet dagiti nagkaadu a panaglagaw
Itan ta maitabon maysa manen nga am-amangaw.
A Solver Agcaoili
Hon, HI/Sept 2/09
ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn lin_Latn ilo_Latn ilo_Latn ilo_Latn ilo_Latn ilo_Latn ilo_Latn wol_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn por_Latn cym_Latn